

LIETUVOS RESPUBLIKOS SEIMO NARIAI

Gedimino pr. 53, 01109 Vilnius

Lietuvos Respublikos Vyriausiajai rinkimų komisijai 2024-08-20

Politinių partijų ir politinių kampanijų finansavimo kontrolės skyriui

Siunčiama el. paštu: janina.latviene@vrk.lt

**DĖL SAVARANKIŠKO POLITINĖS KAMPANIJOS DALYVIO POLITINĖS PARTIJOS ,,NEMUNO AUŠRA“ FINANSAVIMO ŠALTINIŲ APMOKANT RINKIMŲ UŽSTATUS**

***I. Faktinės aplinkybės***

2024 m. rugpjūčio 9 d. žiniasklaidos priemonėje [www.delfi.lt](http://www.delfi.lt) buvo publikuotas straipsnis apie 2024 m. Seimo rinkimuose mokėtinus rinkimų užstatus ir Seimo rinkimuose dalyvaujančių politinių partijų galimybes šiuos užstatus padengti (toliau – Delfi straipsnis)[[1]](#footnote-1).

Dauguma Seimo rinkimuose dalyvaujančių politinių partijų nurodė, kad rinkimų užstatai už vienmandatėse keliamus kandidatus yra apmokami pačių keliamų kandidatų, arba, pagal esamas galimybes, daliai apmoka juos kelianti partija. Tačiau partijos atkreipė dėmesį, kad galimybės apmokėti rinkimų užstatą už kiekvieną keliamą kandidatą vienmandatėje yra gana ribotos.

Pažymėtina, jog 2024 metų Lietuvos Respublikos Seimo rinkimams yra sudaryta 71 vienmandatė rinkimų apygarda, todėl natūralu, kad Seimo rinkimuose dalyvaujančios partijos vertina, jog nėra įprasta praktika apmokėti kiekvienam vienmandatėje keliamam kandidatui nustatytą rinkimų užstatą, kurio dydį 2024 metais sudaro 2018,00 eurų. Taigi, jei kuri nors partija nutartų padengti išlaidas visiems keliamiems kandidatams vienmandatėse, tai galėtų sudaryti net ir 143 278,00 eurų sumą (71 x 2018).

Tokia suma kiekvienai veikiančiai partijai Lietuvoje yra tikrai didelė, turint omenyje partijų ribotus teisėtus finansavimo šaltinius, o ypač tai, kad kiekviena partija dar papildomai turi susimokėti rinkimų užstatą ir už kandidatų sąrašą daugiamandatėje rinkimų apygardoje. 2024 metais tokio mokesčio dydį papildomai sudaro 10 090 eurų (arba 5 VMDU).

Atsižvelgus į tokį politinių organizacijų finansavimo kontekstą, nuostabą sukėlė tai, kad savarankiškas politinės kampanijos dalyvis politinė partija ,,Nemuno aušra” (toliau – politinė partija ,,Nemuno aušra”), kuri dalyvauja 2024 m. spalio 13 d. Seimo rinkimų politinėje kampanijoje, nepatyrė jokių sunkumų apmokėti rinkimų užstatus visiems savo partijos keliamiems kandidatams vienmantadėse. Iš visų Delfi apklaustų partijų, ,,Nemuno aušra” ir Lietuvos valstiečių žaliųjų sąjunga (LVŽS) buvo vienintelės politinės partijos, kurios sumokėjo už visų savo vienmandatininkų rinkimų užstatus. Lietuvos valstiečių žaliųjų sąjunga (LVŽS) yra ilgai veikianti organizacija, gaunanti valstybės dotaciją, tačiau visai kita situacija yra su partija, ,,Nemuno aušra”.

Delfi straipsnyje buvo nurodyta, kad šiuo metu partija *,,Nemuno aušra”, pasak partijos pirmininko (Remigijaus Žemaitaičio), turi 56 vienmandatininkus, dar dėl dviejų – klausimas, bet už tuos 56 užstatai jau sumokėti. Pagal formulę, 56 kart 2018 eurų išeina 113 tūkst. 8 eurai.”*

Politinės partijos ,,Nemuno aušra” pirmininkas Remigijus Žemaitaitis žiniasklaidos priemonei Delfi pakomentavo šią situaciją ir paaiškino: *,,Buvo toks sprendimas: ar norite patys, ar geriau padarome taip, kad paskelbiame per visus mūsų partiečius ir, kas gali, prisideda,* ***kas gali, paremia****.* ***Kas šimtu, <…> kas tūkstančiu parėmė****. Visi turėjo per du mėnesius susirinkti,* ***pasiaukoti.******Tai taip ir susidėjome, susiaukojome ir už vienmandatininkus sumokėjome visa partija. <...>*** *Partijos pirmininkas aiškino, kad šiuo atveju galėjo prisidėti* ***ir kandidatų giminės, artimieji****.“.*

Taigi, Politinės partijos ,,Nemuno aušra” pirmininkas Remigijus Žemaitaitis iš esmės nurodė, kad partija apmokėjo savo keliamų 56 vienmandatininkų rinkimų užstatus, o šiems rinkimų užstatams apmokėti buvo panaudotos lėšos, **surinktos iš fizinių asmenų aukų.**

**Pabrėžtina, kad Politinė partija ,,Nemuno aušra“ neturėjo teisės iš fizinių asmenų paaukotų lėšų apmokėti 56 keliamų kandidatų vienmandatėse rinkimų užstatų, kadangi tai draudžia tiek Lietuvos Respublikos Rinkimų kodeksas (toliau – Rinkimų kodeksas), tiek Lietuvos Respublikos politinių organizacijų įstatymas.**

***II. Dėl teisinio reguliavimo, susijusio su rinkimų užstato apmokėjimu ir leistinais finansavimo šaltiniais***

Pažymėtina, jog vadovaujantis Lietuvos Respublikos politinių organizacijų įstatymo 19 straipsnio 1 dalies 7 punktu, partijos finansavimo šaltiniu gali būti politinės kampanijos laikotarpiu politinės organizacijos gaunamos turinčių teisę aukoti fizinių asmenų aukos šios politinės organizacijos politinei kampanijai finansuoti, tačiau, vadovaujantis to paties straipsnio 10 dalimi, **politinei kampanijai finansuoti skirtas aukas politinės organizacijos gali rinkti tik į politinės kampanijos sąskaitą ir naudoti Rinkimų kodekse nustatyta tvarka.**

Iš to seka, kad politinės partijos gautos aukos negali būti naudojamos bet kokiam tikslui, o gali būti naudojamos tik politinės kampanijos finansavimui, taip kaip numato ir detalizuoja Rinkimų kodeksas.

Rinkimų kodekso 114 straipsnis detalizuoja, kas yra rinkimų kampanijos išlaidos, kurios yra patiriamos organizuojant ir finansuojant rinkimų politinę kampaniją.

Pagal šio straipsnio 8 dalį, Rinkimų politinės kampanijos išlaidomis pripažįstami rinkimų politinės kampanijos dalyvio vykdant rinkimų politinę kampaniją turėtos išlaidos ir prisiimti įsipareigojimai, skirti:

1. politinei reklamai ar kitai agitacinei medžiagai gaminti ar platinti bet kokiomis visuomenės informavimo priemonėmis arba bet kokiu kitu viešu būdu;
2. iždininko atlyginimui mokėti ir funkcijoms atlikti;
3. rinkimų politinės kampanijos audito įmonės arba auditoriaus paslaugoms apmokėti;
4. nekilnojamųjų ar kilnojamųjų daiktų, reikalingų vykdant rinkimų politinę kampaniją, nuomai;
5. rinkimų politinei kampanijai naudojamoms transporto priemonėms nuomoti, eksploatuoti;
6. rinkimų politinės kampanijos savanorių, politinės organizacijos ar kandidato atstovų rinkimams ar rinkimų stebėtojų ryšiui, maitinimui, apgyvendinimui ir transportui;
7. rinkimų politinės kampanijos dalyvių išlaidoms, turėtoms pagal teisinių paslaugų sutartis;
8. rinkimų politinės kampanijos dalyvių išlaidoms, turėtoms pagal rinkimų politinės kampanijos organizavimo, konsultavimo ir mokymo paslaugų sutartis;
9. kandidato kelionėms į rinkimų apygardą (transporto ir apgyvendinimo išlaidoms) apmokėti;
10. **kitoms šiame kodekse nustatytoms reikmėms, susijusioms su rinkimų politine kampanija, išskyrus išlaidas rinkimų užstatui sumokėti.**

Taigi, Rinkimų kodekso 114 straipsnio 8 dalies 10 punktas, aiškiai ir nedviprasmiškai nustato, kad išlaidos, susijusios su rinkimų užstatu, nėra laikomos politinės kampanijos organizavimo išlaidomis, kurios galėtų būti finansuojamos iš politinės kampanijos sąskaitos, todėl rinkimų užstatas negali būti apmokamas nei iš politinės kampanijos sąskaitos, nei iš tokio finansavimo šaltinio kaip fizinių asmenų aukos.

Atsižvelgus į tai, jog Politinės partijos ,,Nemuno aušra“ pirmininkas Remigijus Žemaitaitis viešai nurodė, kad partija apmokėjo savo keliamų 56 vienmandatininkų rinkimų užstatus, o šiems rinkimų užstatams apmokėti buvo panaudotos lėšos, surinktos iš fizinių asmenų aukų bei į tai, kad rinkimų užstatas negali būti apmokamas nei iš politinės kampanijos sąskaitos, nei iš tokio finansavimo šaltinio kaip partijos gautos fizinių asmenų aukos, darytina pagrįsta prielaida, kad Politinė partija ,,Nemuno aušra“ šiurkščiai pažeidė Rinkimų kodekso 114 straipsnio 8 dalies 10 punktą, Lietuvos Respublikos politinių organizacijų įstatymo 19 straipsnio 10 dalį, nes priėmė sprendimą naudoti gautas fizinių asmenų aukas finansuoti rinkimų užstatus, iš neteisėto finansavimo šaltinio. Toks pažeidimas galėtų būti pripažintas šiurkščiu Rinkimų kodekso pažeidimu, kaip tai numato Rinkimų kodekso 193 straipsnio 1 dalies 2 punktas.

***III. Dėl Politinės partijos ,,Nemuno aušra“ finansinių galimybių apmokėti rinkimų užstatus iš kitų teisėtų finansavimo šaltinių***

Vadovaujantis Lietuvos Respublikos politinių organizacijų įstatymo 19 straipsnio 1 dalimi, Politinių organizacijų finansavimo šaltiniai yra tik šie:

1) politinės organizacijos nario mokesčiai;

2) valstybės biudžeto asignavimai politinėms partijoms;

3) politinės organizacijos lėšos, gautos iš šio įstatymo 17 straipsnyje nurodytos kitos jos veiklos;

4) Lietuvos Respublikoje registruotų bankų arba kitoje Europos Sąjungos valstybėje narėje ar Europos ekonominės erdvės valstybėje registruotų bankų padalinių, veikiančių Lietuvos Respublikoje, politinei organizacijai suteiktos paskolos;

5) palūkanos už banko sąskaitoje esančias lėšas;

6) nuolatinio Lietuvos gyventojo savanoriškai skiriama 0,6 procento dydžio sumokėto metinio pajamų mokesčio dalis;

7) politinės kampanijos laikotarpiu politinės organizacijos gaunamos turinčių teisę aukoti fizinių asmenų aukos šios politinės organizacijos politinei kampanijai finansuoti.

2. Politinės organizacijos nario mokesčiai yra:

1) stojamasis nario mokestis;

2) periodinis nario mokestis.

3. Politinės organizacijos įstatuose gali būti nustatyta ir kitų, šio straipsnio 2 dalyje nenurodytų, nario mokesčių.

Pažymėtina, jog Politinė partija ,,Nemuno aušra” buvo įsteigta tik 2023-11-11, todėl ji nedisponuoja tokiais finansavimo šaltiniais kaip valstybės biudžeto asignavimai. Nuolatinio Lietuvos gyventojo savanoriškai skiriama 0,6 procento dydžio sumokėto metinio pajamų mokesčio dalis nėra reikšminga (12 963,17 Eur).

Atsižvelgus į tai, jog partija yra įsteigta neseniai, menkai tikėtina, kad jai buvo suteiktos kredito įstaigų paskolos.

Atkreiptinas dėmesys, jog iš politinės organizacijos narių gaunamas mokesčių dydis taip pat yra riboto pobūdžio, kadangi tokie mokesčiai negali viršyti 20 paskelbto praėjusių kalendorinių metų trečiojo ketvirčio šalies ūkio vidutinio mėnesinio darbo užmokesčio (toliau – VMDU) dydžių per metus, bei negali viršyti 10 procentų politinės organizacijos nario už paskutinius praėjusius kalendorinius metus deklaruotų metinių pajamų.

Taigi, menkai tikėtina, kad Politinė partija ,,Nemuno aušra” būtų galėjusi apmokėti vienmandatininkų užstatus iš kitų leistinų finansavimo šaltinių, negu iš fizinių asmenų gautų aukų. Be kita ko, faktą, kad rinkimų užstatai buvo apmokėti iš fizinių asmenų aukų, pripažino ir patvirtino žiniasklaidos priemonei [www.delfi.lt](http://www.delfi.lt) pats ,,Nemuno aušros” pirmininkas Remigijus Žemaitaitis.

Atsižvelgus į tai, kas išdėstyta aukščiau ir vadovaujantis Lietuvos Respublikos politinių organizacijų įstatymo 27 straipsnio 1 ir 2 dalimis, kuriose nustatyta, kad Politinių organizacijų finansavimo stebėsena atliekama nuolat ir ją atlieka Vyriausioji rinkimų komisija,

***prašome:***

1. išsamiai patikrinti, ar Politinė partija ,,Nemuno aušra“, priimdama sprendimą apmokėti savo keliamų 56 vienmandatininkų rinkimų užstatus iš fizinių asmenų surinktų aukų, nepadarė šiurkštaus Rinkimų kodekso pažeidimo, nepažeidė kitų įstatymų ir kitų teisės aktų, reglamentuojančių politinių organizacijų ir rinkimų politinių kampanijų finansavimą, reikalavimų.
2. tyrimą atlikti nedelsiant ir skubiai, kad visoms Seimo rinkimuose dalyvaujančioms politinėms partijoms būtų užtikrintos vienodos konkurencinės sąlygos; sprendimą dėl galimo šiurkštaus Rinkimų kodekso pažeidimo priimti ne vėliau kaip iki balsavimo 2024 m. Seimo rinkimuose pradžios.

PRIDEDAMA. 2024 m. rugpjūčio 9 d. straipsnis, publikuota <https://www.delfi.lt/news/daily/politics/dvi-partijos-padare-tai-ko-kitos-negali-sau-leisti-atsako-is-kur-tokie-pinigai-120041981>

Seimo nariai:

Dalia Asanavičiūtė

Aistė Gedvilienė

Mindaugas Lingė

Vilius Semeška

1. Nuoroda į straipsnį: <https://www.delfi.lt/news/daily/politics/dvi-partijos-padare-tai-ko-kitos-negali-sau-leisti-atsako-is-kur-tokie-pinigai-120041981> [↑](#footnote-ref-1)